b'\n_START_ARTICLE_\nSkanstullin metroasema\n_START_PARAGRAPH_\nSkanstull on Tunnelbanan asema ja linja-autoliikenteen pys\xc3\xa4kki Tukholmassa Ruotsissa. Se sijaitsee S\xc3\xb6dermalmin kaupunginosassa G\xc3\xb6tgatanin ja Ringv\xc3\xa4genin risteyksess\xc3\xa4. Nimi on per\xc3\xa4isin paikalla aiemmin sijainneesta kaupungin etel\xc3\xa4isest\xc3\xa4 tullipuomista. Tulli toimi siin\xc3\xa4 1850-luvulle asti._NEWLINE_Skanstullin ja Slussenin v\xc3\xa4linen S\xc3\xb6dertunneln avattiin 1. lokakuuta 1933 jolloin sit\xc3\xa4 k\xc3\xa4yttiv\xc3\xa4t raitiovaunut. Aseman nimi oli siin\xc3\xa4 vaiheessa Ringv\xc3\xa4gen. Rataa kutsuttiin nimell\xc3\xa4 Tunnelbanan joka my\xc3\xb6hemmin antoi nimen koko Tukholman metroj\xc3\xa4rjestelm\xc3\xa4lle. Metrojunat alkoivat liikenn\xc3\xb6id\xc3\xa4 tunnelissa raitiovaunujen tilalla vuodesta 1950 jolloin my\xc3\xb6s aseman nimi muuttui nykyiseksi. Vuonna 2015 asemaa k\xc3\xa4ytti arkisin 26\xc2\xa0700 matkustajaa p\xc3\xa4iv\xc3\xa4ss\xc3\xa4.'